देवास. देवास के दृष्टिहीन कन्या केंद्र में रहकर पढ़ाई करने वाली दृष्टिबाधित ज्योति मालवीय ने 10वीं की टॉप टेन में अपना स्थान बनाया है। ज्योति कक्षा पहली से दृष्टिहीन केंद्र में रहकर अध्ययन कर रही हैं। उसके माता-पिता उज्जैन जिले के छोटे से गांव में रहकर मजदूरी करते हैं। ज्योति ने बताया कि उसे कलेक्टर बनना है।





केंद्र में ज्योति के प्रवेश के बाद संचालक मंडल के संरक्षक बलजीतसिंह, अध्यक्ष राजेंद्र मूंदड़ा और सचिव डॉ सुरेश शर्मा ने उसकी प्रतिभा को पहचाना था। केंद्र के शिक्षकों ने भी ज्योति के लिए भरपूर मेहनत की। ज्योति भी केंद्र के जिम्मेदारों की मेहनत पर खरी उतरी और टॉप टेन में अपना स्थान बनाया। ज्योति के पिता राजाराम और माता राधा उज्जैन जिले के छोटे से गांव में रहते हैं। जन्म से दृष्टिबाधित ज्योति को पालकों ने बेहतर शिक्षा के लिए केंद्र में प्रवेश दिलाया था। ज्योति का कहना है कि शिक्षक बच्चों पर पूरा ध्यान रखते हैं। पढ़ाई के अलावा गीत-संगीत का शौक रखने वाली ज्योति में आत्मविश्वास भरपूर है। गुरुवार को भोपाल से सूचना मिलने के बाद ज्योति को गांव से केंद्र पर बुलाया। जहां संचालक मंडल और शिक्षकों ने ज्योति को मिठाई खिलाई। ज्योति अन्य बच्चों के साथ शुक्रवार सुबह सात बजे देवास से भोपाल के लिए रवाना होंगी।